**সংবাদ বিজ্ঞপ্তি:**

২১ মার্চ ২০২৩ তারিখ সকাল ১১.৩০ টায় কমিশন কার্যালয়ে সুইডেনের রাষ্ট্রদূত আলেকজান্ড্রা ভন লিন্ডে, ফ্রান্সের রাষ্ট্রদূত ম্যারি মাসডুপুই, জার্মানির রাষ্ট্রদূত আচিম ট্রয়েস্টার ও নেদারল্যান্ডসের এ্যান জেরারড ভ্যান লিউয়েন জাতীয় মানবাধিকার কমিশনের চেয়ারম্যান ড. কামাল উদ্দিন আহমেদের সাথে সৌজন্য সাক্ষাৎ করেন। শুরুতেই তাঁরা নবগঠিত কমিশনকে অভিনন্দন জানান। কমিশনের চেয়ারম্যান কমিশনের কার্যক্রম ও অগ্রাধিকার সম্পর্কে তাঁকে অবহিত করেন। এসময় বাংলাদেশের মানবাধিকার সুরক্ষা ও উন্নয়নে এসকল দেশ জাতীয় মানবাধিকার কমিশনকে কিভাবে সহযোগিতা করতে পারে সে বিষয়ে তাঁরা কমিশনের মতামত জানতে চান। পাশাপাশি, শ্রমিকদের অধিকার, আসন্ন নির্বাচন, আন্তর্জাতিক পরিমন্ডলে কমিশনের মর্যাদা এবং ইউনিভার্সাল পিরিওডিক রিভিউতে কমিশনের প্রতিবেদন প্রণয়ন, মতপ্রকাশের স্বাধীনতা, আইনের শাসন সম্পর্কে আলোচনা করেন।

কমিশন চেয়ারম্যান বর্তমান কমিশনের অগ্রাধিকার সম্পর্কে তাদের অবগত করেন। তিনি বলেন, 12টি বিষয়ভিত্তিক কমিটির মাধ্যমে মানবাধিকারের সকল বিষয়ে কমিশন কাজ করছে। আসন্ন নির্বাচন স্বচ্ছ, সুষ্ঠু এবং নিরপেক্ষ করার জন্য নির্বাচন কমিশন সকল পদক্ষেপ গ্রহণ করবে বলে তিনি আশাবাদ ব্যক্ত করেন। মতপ্রকাশের স্বাধীনতা বিষয়ে তিনি বলেন, সাংবাদিকদের ডিজিটাল সিকিউরিটি এ্যক্টের অপপ্রচার করে হয়রানির বিষয়ে কমিশন উদ্বেগ প্রকাশ করেছে। ইতোমধ্যে সরকার উক্ত এ্যক্ট রিভিউ করবে বলে আশ্বাস দিয়েছে। আমরা প্রয়োজন হলে এ বিষয়ে এ্যাডভোকেসি করবো। বিভিন্ন এনজিওদের রেজিস্ট্রেশন পেতে বিলম্ব হয় বলে উদ্বেগ প্রকাশ করেন রাষ্ট্রদূতগণ। এ বিষয়ে কমিশন চেয়ারম্যান তাদেরকে জানান বিভিন্ন বেসরকারি সংস্থা মানবাধিকার সুরক্ষার নামে প্রতারণা করে মানুষের কাছ থেকে অর্থ আদায় করে। এজন্য আমাদেরকে আদালতের শরণাপন্নও হতে হয়েছে। এজন্য যাচাই করে রেজিস্ট্রেশন দেয়ার প্রয়োজন রয়েছে যাতে একটু বিলম্ব হতে পারে।

এসময় সভায় কমিশনের সার্বক্ষণিক সদস্য জনাব মোঃ সেলিম রেজা, সচিব জনাব নারায়ণ চন্দ্র সরকার, পরিচালক (প্রশাসন ও অর্থ) জনাব কাজী আরফান আশিক এবং উপপরিচালক জনাব ফারহানা সাঈদ উপস্থিত ছিলেন।